በሞዛምቢክ በእስር የቆዩ 53 ኢትዮጵያውያን ዛሬ ወደ አገራቸው ይመለሳሉ-የውጪ ጉዳይ ሚኒስቴር
በህገ ወጥ መንገድ ወደ ደቡብ አፍሪካ ለመግባት ድንበር አቋርጠው ሞዛምቢክ በእስር የቆዩ 53 ኢትዮጵያውያን በደቡብ አፍሪካ የኢፌዴሪ ኤምባሲ ከሞዛምቢክ መንግስት ጋር በደረሰው መግባባት መሰረት ዛሬ ማምሻውን ወደ አገራቸው እንደሚመለሱ የኢፌዲሪ የውጭ ጉዳይ ሚኒስቴር አስታወቀ ።ወደ አገራቸው የሚመለሱትም ኤምባሲው ከዓለም አቀፉ የፍልሰት ድርጅት ጋር  በመተባበር  መሆኑን ጠቁሟል ።እነዚህ ወጣቶች የደቡብ ክልል ተወላጆች ሲሆኑ ሁሉም ወንዶች ናቸው፡፡ለህገወጥ አዘዋዋሪዎች ከ90 ሺህ እስከ 100 ሺህ ብር መክፈላቸውንም ለመረዳት ተችሏል፡፡መንግስት ካሁን ቀደም በተመሳሳይ ከ148 በላይ ዜጎችን ከዛምቢያ የተለያዩ እስር ቤቶች አስፈትቶ ወደ አገራቸው እንዲመለሱ ማድረጉ የሚታወስ ነው።ከሊቢያም 21 ዜጎቻችን መመለሳቸው አይዘነጋም ፡፡